《游香山寺》
宋代·曾丰

二年官番禺，簿领未尝隙。
一月客晋康，偷闲得两日。
太守宣公孙，雅有好客癖。
相邀乘午阴，共往叩禅寂。
前驱破暝烟，磴道十余折。
草蒙百年街，屋倚千仞壁。
扳扪到上头，两眼眇万物。
宾主小夷犹，杯盘大狼藉。
毋多酌我醇，我渴咽泉沥。
毋多食我肥，我饥啗芝茁。
迩来伤南烹，颇复费北药。
坐客笑欲颠，诗人命能薄。
劝酬互喧哗，问答交戏谑。
车骑林间驰，衙官松下喝。
使君倡兹游，风景业已煞。
何当学谢安，更有携妓乐。
流水谁与弹，行云谁与遏。
雨来风薄之，其势飘以忽。
篮舆不及乘，急著下山屐。
林梢溜滴巾，石罅泥涴袜。
皂黥效殷勤，破袖争拂拭。
我叱皂黥术，袜巾岂所惜。
泥非世间污，溜是尘我汁。
点涴不厌多，愈多愈清绝。

作者简介：（1142—?）乐安人，字幼度。孝宗乾道五年进士。以文章名。累官知德庆府。晚年无意仕进，筑室称樽斋，以诗酒自娱。有《缘督集》。